Pogacar steel geeltrui én Tour by Roglic | Netwerk24
Deur Marnus Kok 19 September 2020 19:03
Die Sloween Tadej Pogacar tydens die 20ste skof. Foto: Reuters
Die skof het geëindig teen 'n kategorie 1-klim, wat 5,9 km lank is en 'n gradiënt van 8,5% het.
Die uitslag is 'n skok, aangesien Pogacar se landgenoot Primož Roglic (Jumbo-Visma) aan die aanvang van die skof in die geeltrui was, 57 sekondes bo Pogacar. Niemand het gedink dat Roglic van sy amperse troon gestamp sal word nie – maar Pogacar het sy fiets soos 'n besetene in die tydtoets getrap.
Behalwe vir sy ouderdom, is Pogacar 'n groentjie wat vanjaar die eerste keer aan die Tour de France deelneem. Hy het verlede jaar derde in die Vuelta a España klaargemaak toe Roglic daar met die louere weggestap het.
Primož Roglic tydens die 20ste skof. Foto: Reuters
En Roglic, wat die skof in die vyfde plek voltooi het en die afgelope drie weke nie 'n voet verkeerd kon sit nie, het geen antwoord in die skof gehad nie. Dit was duidelik dat hy nie op sy gemak op sy fiets was nie.
Die 30-jarige Roglic sal die Tour Sondag, wanneer die laaste skof op die Champs-Élysées in Parys eindig, algeheel in die tweede plek klaarmaak – 59 sekondes ná sy jong landgenoot.
Porte se goeie vertoning het verseker dat hy Sondag algeheel derde sal eindig.
Die plaaslike NTT is 20ste in die spankompetisie.
• Die 21ste en laaste skof, wat basies seremonieel is, word Sondag oor 122 km tussen Mantes-la-Jolie en Paris beslis. Die naelryers sal wel sake teen die einde uitspook om die skof te beklink.